Diari Oficial de la Generalitat Valenciana


Sumari del DOGV 5859, del 29-09-2008 (2008/11278)

RESOLUCIÓ de 12 de setembre de 2008, de la consellera de Turisme i presidenta de l'Agència Valenciana del Turisme, per la qual es convoquen dues beques de pràctiques formatives i investigació de mercats a l'estranger per a titulats superiors amb destinació a les oficines Tourist Info de la Generalitat Valenciana a Brussel·les i a Londres, respectivament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5859

Data del DOGV
:   29-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11653


Data del document
:   12-09-2008

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública
    * suport econòmic
    * assignació per estudis
    * professió del turisme

RESOLUCIÓ de 12 de setembre de 2008, de la consellera de Turisme i presidenta de l'Agència Valenciana del Turisme, per la qual es convoquen dues beques de pràctiques formatives i investigació de mercats a l'estranger per a titulats superiors amb destinació a les oficines Tourist Info de la Generalitat Valenciana a Brussel·les i a Londres, respectivament. [2008/11701]
L'impuls de la competitivitat turística requerix, entre altres factors, disposar de professionals qualificats i amb suficient nivell d'especialització tècnica, per la qual cosa la Conselleria de Turisme contempla entre les seues actuacions l'oferta de beques, per a facilitar a jóvens professionals la possibilitat d'adquirir experiència i formació, mitjançant la participació en els programes d'actuació que desplega l'Agència Valenciana del Turisme.
La xarxa Tourist Info de la Conselleria de Turisme assumix entre els seus objectius la internacionalització de la xarxa d'oficines d'informació turística, a fi d'acostar els servicis d'informació i promoció turística de la Comunitat Valenciana als principals mercats emissors internacionals, cobrint a més altres importants aspectes com són el suport a les empreses i professionals del turisme valencià en les seues accions de promoció exterior, potenciar les relacions entre l'oferta i la demanda i millorar el coneixement del mercat.
Per a dur a terme estos objectius, l'oficina Tourist Info Comunitat Valenciana - Brussel·les, instal·lada a la seu de la Delegació de la Comunitat Valenciana a Brussel·les, va ser la primera oficina que va entrar en funcionament en desplegament d'este objectiu, i va ampliar els servicis que s'oferien des de la capital belga, tot professionalitzant l'atenció de demandes turístiques, per a realitzar un seguiment i investigació de l'evolució i tendències del mercat del Benelux, i oferir alhora l'assistència tècnica al sector en matèria de normativa i instruments financers europeus d'interés per al sector turístic
Per la seua banda, la segona oficina internacional, Tourist Info Comunitat Valenciana - Londres, obrirà les seues portes pròximament a la seu de l'Oficina de l'IVEX de la capital britànica, per a atendre i realitzar tasques semblants a les de l'Oficina de Brussel·les centrades ara en els mercats britànic i irlandés, atés que el mercat britànic és el principal mercat emissor estranger de turisme internacional cap a la Comunitat Valenciana.
A l'efecte es convoquen les presents beques per a la selecció de dos llicenciats superiors en atenció als requisits i característiques que es detallen en la present resolució.
Per les raons exposades i d'acord amb les funcions atribuïdes a l'Agència Valenciana del Turisme i en compliment amb el que disposa el Decret 108/1992, de 6 de juliol, del Govern Valencià pel qual es regula la concessió de beques, resolc fer pública la convocatòria de dues beques de pràctiques formatives i investigació de mercats per a llicenciats superiors en l'Agència Valenciana del Turisme amb destinació a Tourist Info Comunitat Valenciana - Brussel·les i Tourist Info Comunitat Valenciana - Londres, respectivament, d'acord amb les següents condicions i característiques:
1. Objecte de la convocatòria
La present convocatòria té com a objecte la concessió de dues beques de pràctiques formatives i investigació de mercats per a llicenciats superiors per part de l'Agència Valenciana del Turisme amb destinació a Tourist Info Comunitat Valenciana - Brussel·les i Tourist Info Comunitat Valenciana - Londres, respectivament. Els objectius d'estes són la participació en un programa d'investigació i coneixement de la demanda i de les oportunitats per als productes turístics valencians en els diversos mercats europeus, l'atenció de sol·licituds d'informació turística en els mercats emissors respectius, la suport i participació en actuacions de promoció i difusió de l'oferta turística de la Comunitat Valenciana. Així mateix, en el cas de la beca amb destinació a Brussel·les, el seu objectiu serà també la participació i col·laboració en activitats, iniciatives i projectes que la Unió Europea o altres institucions públiques o privades, que puguen resultar d'interés per al sector turístic valencià.
Els becaris desplegaran la seua labor a la seu de la Delegació de la Comunitat València a Brussel·les i a la seu de l'oficina de l'Institut Valencià d'Exportació (IVEX) a Londres, respectivament, i dependran orgànicament i funcionalment de la Conselleria a través de l'Agència Valenciana del Turisme.
2. Duració del programa
El període de duració del programa serà d'un any natural, a comptar de la data d'incorporació efectiva.
No obstant això, d'acord amb el que disposa l'esmentat Decret 108/1992, de 6 de juliol, del Govern Valencià, que regula la concessió de beques, si el funcionament del programa de formació i investigació de mercats ho requerix, segons el parer de l'Agència Valenciana del Turisme, podran prorrogar-se les beques per un període de la mateixa duració i amb les mateixes condicions del primer any. La pròrroga es realitzarà mitjançant una Resolució de la consellera de Turisme i presidenta de l'Agència Valenciana del Turisme.
3. Requisits
Amb caràcter general, els candidats que vulguen participar en la convocatòria hauran de reunir els requisits següents:
- Titulació universitària de grau superior o equivalent, reconeguda oficialment.
- Anglés parlat i escrit i un segon idioma estranger comunitari. En el cas de la beca amb destinació a Brussel·les, el segon idioma estranger comunitari haurà de ser necessàriament francés o neerlandés, parlat i escrit.
- Ser menor de 30 anys.
- No incórrer en cap de les causes d'inhabilitació previstes en l'article 13.2 de la Llei 38/2003, de 17 de novembre, General de Subvencions.
4. Mèrits
- Es valorarà especialment estar en possessió d'un segon títol de tècnic o diplomat en Empreses i Activitats Turístiques.
- Coneixements de valencià.
- Coneixements d'altres idiomes.
- Coneixements amplis de programari sobre fulls de càlcul, bases de dades i interrelació d'estes i tractament de text, així com programes de tractament de dades.
- Coneixements i/o experiència en matèria d'informació i promoció turística.
- Experiència en l'elaboració de projectes, estudis i anàlisi d'índole estadisticoeconòmica, preferentment en l'àmbit turístic.
- En el cas de la beca amb destinació a Brussel·les, es valoraran especialment els coneixements i/o experiència prèvia en institucions i dret de la Unió Europea, així com en iniciatives i/o projectes comunitaris.
Els sol·licitants hauran de reunir els requisits i condicions que s'assenyalen en la convocatòria al final del termini de presentació de les sol·licituds.
Els mèrits que s'adduïsquen hauran de ser acreditats per mitjà de les corresponents còpies compulsades en el moment de presentació de les sol·licituds.
Les persones que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.
5. Activitats que realitzarà el beneficiari
Dins de les funcions de Tourist Info Comunitat Valenciana - Brussel·les i Tourist Info Comunitat Valenciana - Londres i dels objectius del Programa de la Xarxa Tourist Info, es participarà en les activitats següents:
- Atenció de sol·licituds d'informació turística sobre la Comunitat Valenciana, tractament de la informació turística i explotació de les bases de dades i altres activitats relacionades amb la gestió d'un servici d'informació turística.
- Seguiment i investigació del mercat turístic del Benelux, i dels mercats britànic i irlandés, respectivament, (potencialitats dels productes turístics valencians, tendències de la demanda, nous segments, etc.), a través de l'elaboració d'estudis, informes, presa de dades i anàlisi.
- Participació activa en les relacions amb les oficines de la Xarxa Tourist Info, per a la difusió d'informació sobre l'oferta turística de la Comunitat Valenciana en els seus respectius mercats.
- Col·laboració en activitats o iniciatives de difusió i promoció de l'oferta turística de la Comunitat organitzades per pròpia Conselleria de Turisme, suport a les activitats de promoció i difusió de l'oferta turística, que foren organitzades per altres entitats públiques o privades, quan segons el parer de l'Agència Valenciana del Turisme resulte convenient la seua col·laboració en estes.
- Suport a les empreses i institucions del sector turístic de la Comunitat Valenciana en les seues actuacions de promoció i comercialització en els mercats emissors britànic i irlandés i del Benelux.
- Col·laboració en el desplegament de contactes i seguiment amb mitjans de comunicació per a potenciar la imatge de la Comunitat Valenciana en els mercats per als quals es presta el servici.
En el cas de Tourist Info Comunitat Valenciana - Brussel·les, es participarà a més en les activitats següents:
- Col·laboració i seguiment d'iniciatives, projectes i activitats de la institucions europees en matèria turística en coordinació amb l'Agència Valenciana del Turisme (assistència a reunions, conferències i altres activitats, col·laboració en la presentació i seguiment de projectes i altres iniciatives, suport en preparació d'informes sobre assumptes normatius o econòmics europeus?.)
- Assessorament als agents del sector turístic: associacions, empreses, professionals i administracions turístiques de la Comunitat Valenciana, en matèria d'assumptes europeus (obtenció de fons estructurals, instruments financers per al període 2008-2013, modificacions normatives, xarxes transnacionals europees?), i suport a participació d'estos en projectes europeus relacionats amb el turisme.
6. Dotació econòmica
La dotació econòmica de les beques convocades se sufragarà a càrrec del programa pressupostari 31 «Xarxa OITS», subprograma 313 «Xarxa Tourist-Info: beques tècnics exterior», capítol IV, dels pressupostos de l'Agència Valenciana del Turisme dels exercicis 2008 i 2009. Els imports màxims seran de 22.000 euros bruts per a la beca amb destinació Brussel·les, els quals seran distribuïts en dotze mensualitats, de les quals es deduiran les corresponents retencions fiscals, i de 24.000 euros bruts per a la beca amb destinació Londres, distribuïts igualment en dotze mensualitats, de les quals es deduiran les retencions fiscals corresponents.
Esta convocatòria i la concessió de la beca estan condicionades a la provisió de crèdit adequat i suficient en els esmentats p
ressupostos.
7. Forma de pagament i indemnitzacions per raons de servici
Aplicades les retencions legals i despeses d'assegurances, s'abonaran mensualment, previ el certificat dels coordinadors del programa.
Així mateix, es facilitaran dos bitllets per a trasllat a la i de la destinació corresponent a l'inici i finalització del programa.
Si, com a conseqüència del desplegament de les tasques que haja de dur a terme, el beneficiari incorreguera en despeses de desplaçament, pernoctació o restauració, estos li seran rescabalats en els termes que per al personal de l'Agència Valenciana del Turisme establix la normativa vigent aplicable en matèria de procediment d'indemnitzacions per raons de servici. L'aplicació del dit reglament es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'Agència Valenciana del Turisme.
8. Termini de presentació de sol·licituds i la seua formalització
El termini per a la presentació de sol·licituds serà de 15 (quinze) dies hàbils a partir de la data de publicació de la convocatòria.
Les sol·licituds hauran de presentar-se en model normalitzat, i podran presentar-se per a les dues destinacions o només per a una d'elles, i en este últim cas s'haurà d'especificar a quina destinació s'opta. Les sol·licituds hauran en tot cas anar acompanyades de la documentació següent:
- Fotocòpia del DNI.
- Curriculum vitae que expresse els estudis cursats i la trajectòria professional seguida, acreditats per mitjà de còpies, degudament compulsades, dels corresponents títols o certificats.
- Fotocòpia del títol de llicenciat, o resguard de la seua sol·licitud.
- Fotocòpia de l'expedient acadèmic en què figuren les qualificacions obtingudes, data d'obtenció d'estes i nombre de convocatòries.
- Una fotografia de grandària carnet.
9. Comissió avaluadora
La comissió avaluadora elaborarà l'oportuna proposta d'adjudicació. La dita comissió estarà formada per:
Presidenta: la cap de l'Àrea de Producte.
Secretària: la cap del Servici d'Informació Turística.
Vocal: el cap del Servici de Contractació, Coordinació i Assistència Tècnica.
Vocal: el cap del Servici de Promoció.
Vocal: el tècnic jurídic i d'assumptes europeus.
La comissió avaluadora es regirà en el seu funcionament per allò que s'ha disposat sobre òrgans administratius col·legiats en els articles 22 i ss. de la Llei 30/1992, de 26 de novembre, de Règim Jurídic de les Administracions Públiques i del Procediment Comú, i en el Decret 108/1992, de 6 de juliol, del Govern Valencià, pel qual es regula la concessió de beques.
La comissió avaluadora podrà convocar tots aquells candidats que considere oportú per a comprovar, mitjançant d'una entrevista, els aspectes que estime d'interés, o realitzar les proves i/o entrevistes eliminatòries que considere necessàries sobre coneixements turístics, d'idiomes i de la realitat i el funcionament del mercat turístic, així com sobre qualsevol altre tema relacionat amb els coneixements adequats a les funcions anteriorment arreplegades. La comissió podrà, així mateix, declarar deserta, totalment o parcialment l'adjudicació.
10. Criteris de valoració
La comissió avaluadora durà a terme una valoració global del currículum acadèmic de cada candidat, dels mèrits acreditats (la llista de la qual apareix en l'article 4 d'esta resolució), així com dels resultats obtinguts en les proves i/o entrevistes realitzats per la comissió avaluadora.
D'entre tots els sol·licitants seran seleccionats un titular i un llistat de suplents format per tots aquells aspirants que hagen superat la puntuació mínima, en l'orde de prelació determinat a este efecte per la comissió avaluadora.
L'accés a la condició de becari es farà mitjançant una Resolució de la consellera de Turisme i presidenta de l'Agència Valenciana del Turisme en què es procedisca a la concessió a favor seu. Ni la condició de titular ni la de suplent no generaran en cap moment relació laboral amb l'Agència Valenciana del Turisme i, per tant, no li serà aplicable la legislació vigent per al personal laboral o funcionari de l'Agència Valenciana del Turisme.
Donades les característiques de la convocatòria, el seu gaudi resultarà incompatible amb qualsevol altra beca per a activitat semblant i amb qualsevol relació professional de prestació de servicis a l'Agència Valenciana del Turisme.
11. Obligacions dels beneficiaris
a) Acceptar i complir les normes establides en les bases d'esta convocatòria i les que s'establisquen en la resolució de concessió, en l'acord de condicions de desplegament del programa, així com en les instruccions que durant el període de vigència d'esta reba de l'Agència Valenciana del Turisme, a través del programa d'activitats i investigació específic que es propose al becari o a través dels coordinadors que es designen.
b) Començar el gaudi de la beca dins del termini que s'assenyale i desplegar la seua labor sense que cap altre compromís, anterior o futur, o circumstància impedisca o dificulte, durant el període de vigència d'esta, el compliment ininterromput de les obligacions contretes.
c) Realitzar les activitats previstes en l'objecte de la convocatòria amb un nivell de dedicació satisfactori, sota la supervisió dels coordinadors designats per l'Agència Valenciana del Turisme.
d) Presentar a l'Agència Valenciana del Turisme, amb la periodicitat que s'establisca en el programa d'activitats i investigació, una memòria de la labor realitzada. Al finalitzar el programa es presentara una memòria final del treball realitzat. Les tasques que el beneficiari de la beca poguera realitzar durant el programa, així com la memòria final seran propietat de l'Agència Valenciana del Turisme, que es reserva el dret de la seua publicació i utilització.
12. Resolució de concessió
La concessió serà resolta per la consellera de Turisme i presidenta de l'Agència Valenciana del Turisme en el termini de sis mesos, comptats a partir de la data de publicació de la present convocatòria, transcorregut este, i davant de la falta de resolució expressa, s'entendran desestimades les sol·licituds.
Les sol·licituds la candidatura de les quals no haja sigut acceptada, podran retirar si volen la documentació que hagen aportat en l'Agència Valenciana del Turisme (Av. Aragó, 30, 8ª), en el termini de tres mesos a partir de l'endemà a la data de comunicació als aspirants. Transcorregut el dit termini les documentacions seran destruïdes.
13. Revocació i rescissió
L'Agència Valenciana del Turisme, previ expedient instruït a este efecte, podrà revocar o interrompre el gaudi del programa si concorreguera alguna de les causes següents:
a) Obtenció de l'ajuda sense reunir els requisits requerits en la convocatòria, o per mitjà de falsedat en document.
b) Incompliment de les obligacions contretes que figuren en el punt onze de la present convocatòria i de les que complementàriament s'establisquen en l'acord de condicions de la beca, amb independència de les causes, si estes no foren únicament i directament imputables a l'Agència Valenciana del Turisme. A este respecte s'establix un període de prova de tres mesos de duració, al final del qual els coordinadors avaluaran el compliment efectiu per part del tècnic de les distintes tasques encomanades fins al moment, proposant la seua continuïtat en el gaudi de la beca o bé la seua revocació. En el segon cas queda a criteri del cap de l'Àrea de Producte l'execució o no de la suplència prevista.
c) No incorporar-se a la destinació en la data màxima que haguera sigut fixada en l'acord de condicions; abandó injustificat durant el període de gaudi del programa o per qualsevol circumstància de caràcter personal que provoque la interrupció de les activitats previstes en el programa per un període superior a 10 dies, així com la falta d'assistència reiterada. El beneficiari haura, si fa el cas, de reintegrar totes les quantitats percebudes fins al moment de la revocació administrativa de l'atorgament de la beca.
d) La no acceptació de la beca i la no presentació de la documentació original que poguera sol·licitar-se-li per a la seua formalització en els terminis establits.
e) Trobar-se incurs en algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques (Boletín Oficial del Estado de 4 de gener de 1985).
f) No firmar l'acord de condicions per al desplegament del programa. El beneficiari haurà, si fa el cas, de reintegrar les quantitats percebudes fins al moment de la revocació administrativa de l'atorgament de la beca.
14. Renúncia
Les persones interessades que hagueren sigut seleccionats podran renunciar al seu dret abans de la firma de l'acord de condicions per al desplegament del programa.
Una vegada emesa la resolució de concessió de la beca i firmat l'acord de condicions, la presentació de la renúncia per part del beneficiari comportarà el reintegrament de les quantitats percebudes des de la concessió de la beca fins a la data de presentació de la renúncia, excepte causes justificades, les quals seran lliurement apreciades per l'Agència Valenciana del Turisme. En estos casos, l'Agència Valenciana del Turisme procedirà a la substitució dels becaris que hagueren renunciat, d'acord amb la proposta de la comissió avaluadora.
15. Normativa aplicable
La present convocatòria de beques es regirà, en tot allò que no haja sigut expressament disposat en la present resolució per la Llei 38/2003, de 17 de novembre, General de Subvencions, així com pel Decret 108/1992, de 6 de juliol, del Govern Valencià, pel qual es regula la concessió de beques.
16. No subjecció a la normativa europea sobre competència
La present resolució no està subjecta al que disposa l'article 87, apartat 1, de Tractat CE, sobre dret europeu de la competència, atés que les ajudes convocades en esta resolució van dirigides a persones físiques, no a empreses oferents de béns i servicis en el mercat, per la qual cosa no falsegen la competència.
Esta convocatòria complix així mateix amb el que establix l'art. 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels decrets de la Generalitat dirigits a establir, concedir o modificar ajudes públiques, i ha sigut remés a la Direcció General d'Economia de la Conselleria d'Economia i Hisenda l'informe preceptiu de no subjecció a l'art. 87.1 del Tractat CE.
17. Recursos
Contra la present resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà a la publicació de la present resolució en el Diari Oficial de la Comunitat Valenciana, d'acord amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant podrà interposar-se recurs potestatiu de reposició, en el termini d'un mes, davant del mateix òrgan que va dictar l'acte, a comptar des de l'endemà a la publicació de la present resolució en el Diari Oficial de la Comunitat Valenciana.
València, 12 de setembre de 2008.- La consellera de Turisme i presidenta de l'Agència Valenciana del Turisme: Angélica Such Ronda.